25  Wardro daouzek vloaz a oa abaoue m'edo ar Werc'hez en Templ. D'he femzek vloaz, hervez lezenn ar Juzevien, edo en oad da zimezi.  Doue en doa dibabet eviti eur pried diouz he doare, Jozef e hano, eur c'halvez eus e vicher.  Koulz hag ar Werc'hez, Jozef, daoust d'e stad paour, a ziskenne eus Rouaned Juda.  Izel hag eün a galon, hen eo en devezo an enor dispar da veza pried glan ar Werc'hez Vari ha tad mager Hor Salver Jezuz Krist.  Met penaos, goude rei he ger da chom bepred e servij Doue, e c'helle ar Werc'hez asanti dimezi? N'eo ket diaes da gompren, rak Doue e-unan eo a roas d'ezi urz da gemerout Jozef da bried,  dre ma felle d'ezañ he defe ar Werc'hez unan bennak d'he skoazella, en defe ar bugel a dlie dont er bed eun tad d'e zifenn ha da c'hounit d'ezañ e vara. Hag eus Mari, a oa dija skouer ar gwerc'hezed hag an eneou gouestlet d'e servij, Doue en doa c'hoant ober ivez skouer ar mammou kristen.  26  Ouspenn, Doue a ouie pegen santel edo Jozef ha n'eo ket hen eo a virfe ouz ar Werc'hez da chom bepred glan en e servij.  Setu perak e roas urz da Vari d'en em unani gant Jozef dre liammou santel ar  briedelez.  Dioustu e sentas ar plac'hig hag eun deiz ez aio da veva dindan toenn kalvez paour Nazared.  Nag a genteliou talvoudus a c'hellomp-ni tenna eus dimezi Josef ha Mari.  Bepred hag e pep tra, dreist holl pa'z eo deuet ar mare da gemerout eur stad a vuhez, e tleomp eveldo klask anaout bolontez an Aotrou Doue.  P'en em ginnig en Templ, Mari he deus hol laket da soñjal e stad santel ar veleien pe e stad al leaned hag al leanezed. En eur zimezi e tesk d'eomp pegen santel ha pegen eürus  eo stad ar briedelez evit ar re a zo galvet enni gant Doue hag a vev enni hervez e lezennou santel.